בין המטבח, המתפקד רוב הזמן כחלל עבודה, ובין הסלון, שבו אנו רובצים בזמן מנוחה ואירוח, ניצבת פינת האוכל, הנכללת בין החללים הציבוריים של הבית. בפינת האוכל אנו מבלים זמן איכות יומיומי עם המשפחה והחברים וגם מארחים ארוחות שבת וחג, ולכן היא צריכה להיות מזמינה, נעימה, ייצוגית ואפילו מהודרת. נוסף על כך היא צריכה להתאים לחלל הציבורי של הבית, שברוב המקרים מתפקד כחלל אחד פתוח והמשכי. בזמן אירוח אנו עוברים מהמטבח דרך פינת האוכל אל הסלון, ולכן שלושת החללים הללו צריכים להתאים זה לזה ולהשלים זה את זה. כל אלה הופכים את תכנון פינת האוכל לעניין לא פשוט, אבל כרגיל, אנחנו כאן כדי לעזור. מעצבי פנים שיתפו אותנו בכללי הברזל לעיצוב פינת האוכל, שבעזרתם תוכלו לערוך ארוחת חג לתפארת.
לפני שאתם מתחילים בהחלטות, בבחירות וברכישות, חשוב לזכור כי פינת האוכל היא חלק בלתי נפרד מהחלל הציבורי בבית. מעצבי איקאה מפרטים – "כאשר ניגשים לעצב את פינת האוכל, חשוב להתייחס לאופי ולסגנון העיצוב הכולל בבית, לגודל החלל המיועד ולמיקום פינת האירוח בתוכו. הבחירה בחומרים, בסגנון הרהיטים, באביזרים המשלימים ובצבעים תהפוך קלה יותר, וכמובן תתמוך בעיצוב הכולל ותשתלב עמו בהרמוניה".
מה שהופך את פינת האוכל למה שהיא זה שולחן האוכל והכיסאות. המעצבות טלי רוזנשטיין ורקפת גולדפרב מסטודיו T+R מפרטות – "גובה השולחן צריך להיות כ-75 סנטימטר. במידה שפינת האוכל תחומה על ידי קירות, יש להשאיר מרווח של כ-90 סנטימטר בין השולחן לקיר כדי שיהיה מעבר נוח. לגבי הכיסאות, הכי חשוב לוודא שהם יהיו נוחים. תמיד נבדוק יציבות, נוחות ישיבה והזזה ושגובהם מתאים לגובה השולחן, כ-43 סנטימטר. כמו כן יש להביא בחשבון שזהו אלמנט שרואים מכל זווית בחלל, ולכן יש להתייחס לעיצובו מכל הכיוונים".
נקודה נוספת שיש להתייחס אליה היא אופציה להגדלת השולחן עבור אירוח. כדי שתהיו מוכנים לאירוח רב משתתפים כמו בסופי שבוע ובחגים, ממליצים מעצבי איקאה לבחור בשולחן אוכל עם אופציה להארכה. חשוב שאופן הגדלת השולחן יהיה פרקטי ונוח ושאחסון הפלטות יהיה בתוך השולחן ולא חיצוני לו.
כיום המגמה בעיצוב פינות אוכל היא לשבור את תבנית הסטים וליצור שילוב יצירתי של חומרים, מרקמים וסגנונות. שילוב כזה מאפשר התאמה אישית מלאה של מאפייני הרהיטים לסגנון הקיים בבית, והתוצאה תהיה פינת אוכל מקורית, מעניינת וייחודית. כדי להשיג את המראה תוכלו לשלב בין כמה סוגים של כיסאות בעיצובים שונים ולהתאימם לשולחן במראה נקי. כמו כן באיקאה מציעים פלטות לשולחן במגוון עיצובים וגדלים, שלהן תוכלו להתאים רגליים בסגנונות שונים, ליצירת פינת אוכל בהתאמה אישית מלאה.
טרנד עיצובי נוסף שצובר תאוצה בעיצוב פינות האוכל הוא שילוב ספסל ישיבה, שעליו יוכלו לשבת הילדים והאורחים הצעירים יותר. הספסל יכול להחליף חלק מהכיסאות ליצירת מראה מרענן וקליל יותר, שאינו מפנה את הגב לחלל הציבורי. כמו כן בזכותו תוכלו לנצל באופן אפקטיבי יותר את מקומות הישיבה סביב השולחן, משום שהוא תופס פחות מקום ומאפשר ישיבה של יותר אנשים. גם כיסאות נערמים או מתקפלים יכולים לשמש בשעת אירוח, וכך לא לתפוס מקום ביומיום.
כלי האוכל, הבישול וההגשה הם חלק בלתי נפרד מעיצוב השולחן, ויש להתייחס לכך בבחירת הכלים. הקדישו מחשבה לסגנון, לצבעים, לחומרים ולמרקמים ובחרו כלים שיחמיאו לשולחן ולהפך. מעצב הפנים איתמר לוי מוסיף - "שלבו כלי אוכל ייחודיים, שעברו בירושה ובעלי ערך סנטימנטלי או כלי אוכל איכותיים ומעוצבים, המביאים לשולחן גם מסורת ותרבות של אירוח".
אירוח אינו דבר פשוט והוא כולל המון פרטים קטנים, החל מסכו"ם דרך כלי הגשה ועד למפות ולמפיות. כל אלה דורשים מקום אחסון, ורצוי מאוד שהוא יהיה בקרבת פינת האוכל, כך שלא תצטרכו להתרוצץ בין חללי הבית לצורך הארגונים. קונסולה רחבה לאחסון סגור, ספרייה רחבה לאחסון פתוח או ויטרינה עם חזיתות זכוכית יעשו את העבודה ויקלו עליכם את מלאכת האירוח.
תאורה נכונה חשובה מאוד ליצירת אווירה חמה ואינטימית המתאימה לאירוח וכן יש לה חשיבות פונקציונלית בזמן האוכל. וי סטודיו אדריכלים מדגישים כי בבחירת גוף התאורה יש לבחון עד כמה התאורה חזקה או עמומה, מהי כמות האור בחלל באופן כללי ומהו כיוון התאורה – האם מכוונת לשולחן או גם לצדדים או שמא צמודה לתקרה. מעצבי איקאה מוסיפים כי בדרך כלל נהוג לבחור בגוף תאורה דקורטיבי ובעל נוכחות, שתלוי נמוך וממוקם מעל לשולחן האוכל ובמרכזו. גוף תאורה כזה ידגיש את פינת האוכל, יגדיר אותה ויאפיין אותה מבחינה סגנונית.